وزير الصحة لي كيعرف يلعب بالأرقام، كيعيش أسوأ مراحلو خصوصا مع بدء المهمة الاستطلاعية حول الصفقات ديال الأدوية وكورونا، هاد المرة المهمة الاستطلاعية مشات بعيد وبدات بالتحقيق مع وزارة المالية باش تعرف كيفاش وفين مشاو فلوس هاد الصفقات. وزير الصحة المعزول حتى داخل الحكومة، ماكيتفاهم لا مع رئيس الحكومة ولا مع وزراء آخرين، كيدير تصريحات بوحدو، كيبين بلي مكاينش تنسيق داخل الحكومة، وتلقى الاثنين لي فات ضربة موجعة من وزير الصناعة والتجارة حفيظ العلمي. الوزير العلمي عطاه درس فالوطنية، وقاليه بشكل مباشر :”الحرب مخصهاش تكون فالداخل وخصها تكون مع الناس لي كنافسهم”. مؤكدا أن “المغرب قادر يفوت هادشي”. وأكد مولاي حفيظ العلمي بلي المغرب كيصنع أجهزة تنفس أفضل مما نتصور، مضيفا :”الكيت لي كان كيجيب المغرب من الصين ديال التيست، ولينا نصنعوه فالمغرب ونبيعوه بأثمنة رخيصة”. ماشي غير هادي باش كلاشا العلمي وزير الصحة، بل اضاف:”تيست pcr لي تفقد فالعالم ولينا نصنعوه وبثمن أرخص بدل نشريوه من الصين “. وتساءل الوزير: “واش المغاربة قادين؟ راه قادين، وملي كنسمع بلي جهاز تنفس مقادينش عليه، كنقول قادين عليه ونفوتوه”. وقال العلمي :”ملي كنبخسو العمل ديالنا، راه الخبير المغربي غايمشي لبرا ويخدم برا”. هاد الكلام لي قال مولاي حفيظ العلمي، خلا البرلمانيين يصفقو عليه.. 
واش وزير الصحة ملهوط على الصفقات مع الخارج.. الوزير العلمي عطاه دروس فالوطنية: كيما صنعنا تيست PCR قادين نتجو أجهزة تنفس أحسن مكاين والحرب مخصهاش تكون فالداخل